DOHOME คาดผลงานไตรมาส 2 ฟื้นตัว หลังทยอยเปิดสาขา-ขยายช่องทางขายออนไลน์เพิ่ม
DOHOME คาดผลงานไตรมาส 2 ฟื้นตัว หลังทยอยเปิดสาขา-ขยายช่องทางขายออนไลน์เพิ่ม
DOHOME คาดผลงานไตรมาส 2 ฟื้นตัว หลังทยอยเปิดสาขา-ขยายช่องทางขายออนไลน์เพิ่ม
12 พ.ค. 2563

นางสลิลทิพ เรืองสุทธิภาพ รองกรรมการผู้จัดการสายงานบัญชี การเงิน และสนับสนุนองค์กร บริษัท ดูโฮม จำกัด (มหาชน) หรือ DOHOM เปิดเผยว่า ผลประกอบการไตรมาส 1/63 มีรายได้ 4,621.79 ล้านบาท ลดลง 7.2% เมื่อเทียบกับช่วงเดียวกันของปีก่อน และมีกำไรสุทธิ 177.3 ล้านบาท ลดลงจากกำไรสุทธิ 246.68 ล้านบาทในช่วงเดียวกันของปีก่อน เป็นผลจากการปิดให้บริการสาขาชั่วคราวทั้งสาขาขนาดใหญ่และดูโฮม ทูโกบางสาขา ตั้งแต่วันที่ 22 มี.ค.63 ตามมาตรการควบคุมการแพร่ระบาดของเชื้อไวรัสโควิด-19
สำหรับแนวโน้มการดำเนินไตรมาส 2/63 เริ่มฟื้นตัว เนื่องจากรัฐบาลผ่อนคลายมาตรการควบคุมมากขึ้น โดยบริษัทได้ทยอยเปิดให้บริการแล้ว 3 สาขาใหญ่ ในช่วงเวลา 08.00-17.00 น.ตั้งแต่วันที่ 3 พ.ค.63 เพื่อรองรับความต้องการของลูกค้า โดยบริษัทได้ดำเนินการตามมาตรการด้านสาธารณสุขอย่างเข้มงวด ได้แก่ (1) ตั้งจุดคัดกรองตรวจวัดอุณหภูมิร่างกายลูกค้าบริเวณประตูทางเข้า (2) เพิ่มจุดบริการแอลกอฮอล์เจลล้างมือ (3) ตรวจวัดอุณหภูมิร่างกายพนักงานทุกคนก่อนเริ่มปฏิบัติงานในแต่ละวัน
(4) ขอความร่วมมือลูกค้าและพนักงานทุกคนสวมหน้ากากอนามัย (5) ทำความสะอาดอุปกรณ์ที่สัมผัสบ่อยด้วยน้ำยาฆ่าเชื้อโรค (6) ทำความสะอาดพื้นที่ด้วยน้ำยาฆ่าเชื้อทุกชั่วโมง (7) เพิ่มความถี่ในการทำความสะอาดห้องน้ำ ตรวจสอบกระดาษชำระและสบู่ล้างมือให้เพียงพอ (8) ติดตั้งป้ายแนะนำการปฏิบัติตนเองเมื่อมีไข้ และ (9) เตรียมพร้อมนำส่งผู้ป่วยไปยังโรงพยาบาลเมื่อมีการร้องขอ
ขณะเดียวกัน บริษัทได้ติดตามและประเมินสถานการณ์การแพร่ระบาดของโควิด-19 อย่างใกล้ชิดและควบคุมและปรับลดค่าใช้จ่าย เช่น ค่าเดินทาง ค่าจ้างล่วงเวลา เป็นต้น เพื่อลดผลกระทบต่อธุรกิจ
นอกจากนี้ ได้ปรับเปลี่ยนรูปแบบการทำงานในช่วงที่ปิดดำเนินการชั่วคราวบางสาขา พร้อมเดินหน้ารุกขายสินค้าผ่านช่องทางออนไลน์เพิ่มขึ้น โดยขยายช่องทางการขายในออนไลน์ทุกแพลตฟอร์ม ทั้งโซเซียลคอมเมิร์ซผ่านเฟซบุ๊ก Dohome Online, Line @ Dohome, อีมาร์เก็ตเพลส (E-Market place) ทั้ง Lazada และ Shopee
โดย ล่าสุดได้จัดทำรายการ “ดูโฮม โปรแรง ช้อปง่าย สบายกระเป๋า” แนะนำและเสนอขายสินค้าด้วยการไลฟ์ (LIVE) ผ่านเฟซบุ๊ก Dohome Online รวมถึงได้จัดโปรโมชั่น “ปั่นราคา ท้าฝน” ด้วยการนำเครื่องใช้ไฟฟ้าและของใช้ภายในบ้านมาจัดโปรโมชั่นสุดคุ้ม พร้อมข้อเสนอสุดพิเศษผ่อน 0% นานสูงสุด 10 เดือน เช่น สมาร์ททีวี ซัมซุง 4K UHD ลดเหลือ 15,990 บาท จากปกติ 18,990 บาท เครื่องซักผ้าฝาหน้า อิเล็กทรอลักซ์ ราคา 12,990 บาท จากปกติราคา 14,990 บาท เป็นต้น ตั้งแต่วันนี้ถึง 24 มิถุนายน 2563
“สถานการณ์การแพร่ระบาดโควิด-19 ในประเทศไทยเริ่มดีขึ้นอย่างต่อเนื่อง จึงคาดการณ์ภาครัฐจะออกนโยบายผ่อนปรนมาตรการควบคุมเพิ่มขึ้นเป็นลำดับ ซึ่งจะส่งผลดีต่อแนวโน้มผลประกอบการของบริษัท ตั้งแต่ไตรมาส 2/63 เป็นต้นไป รวมถึงทำให้ภาพรวมธุรกิจปีนี้ยังสามารถเติบโตได้ใกล้เคียงกับแผนที่วางไว้”นางสลิลทิพ กล่าว